༄༅། །མཁས་དབང་དྷྱཱ་ན་ས་ཀ་རའི་ཞུ་ཡིག་ཞལ་བཤུས་བཞུགས།། གང་གི་སྐུ་ཡི་སྣང་བརྙན་མིག་གི་མཁར། །ཤར་བ་ཙམ་གྱིས་རྨོངས་པའི་སྨག་འཕྲོག་ཅིང་། །ལེགས་གསུང་འོད་བརྒྱས་སྙིང་པད་བཞད་ནུས་པའི། །ཡོངས་འཛིན་ཀུན་གསལ་ནོར་བུ་དེའི་དྲུང་དུ། །གཅིག་ཏུ་ཐོས་བསམ་ལས་ལ་ཡིད་གཞུང་ནས། །ནམ་ཞིག་ཐར་པའི་ལོ་འབྲས་སྨིན་བྱེད་པའི། །ཀློག་པ་ཞིང་པས་གུས་པའི་ཟླ་ཟེར་གྱི། །ལག་པའི་ཆུ་སྐྱེས་ཟུམ་ནས་མཆིད་ཞུ་བ། །རེ་རེའང་ལེགས་བྱས་བརྒྱས་བསྐྱེད་མཚན་དཔེ་ཡིས། །སྤུད་པའི་མཛེས་སྐུ་བསྟན་འགྲོའི་དཔྱིད་ཉིད་དུ། །འཚོ་བཞེས་རིང་ནས་བཀའ་གླེགས་རྡོ་རྗེའི་མདུད། །མྱོང་གྲོལ་རྫས་ཀྱི་ཕུར་མའི་རྟེན་དང་བཅས། །བདེ་ཆེན་ཅོད་པན་བཅིངས་པས་དགའ་དང་སྤྲོ། །ཕན་ཚུན་མཛེས་པའི་ལང་ཚོ་འགྲན་པ་བཞིན། །དག་བྱེད་ཆུ་རྒྱུན་བརྟས་པའི་དགེ་མཚན་དང་། །ཟག་མེད་ས་ལ་གནས་པའི་སེམས་དཔའ་ཆེ། །གང་དུ་བསྟི་བའི་འཛིན་མའི་ཁྱོན་དེ་ཡང་། །མཆོད་པའི་གནས་ཞེས་ཤེར་མདོར་བསྙད་པ་ལྟར། །མགོན་ཁྱོད་ཞབས་ཟུང་རྩེན་པ་ཙམ་ན་ཡང་། །ཕྱོགས་དེར་གཉུག་མར་འཁོད་པའི་དཀར་ཕྱོགས་ཀྱིས། །མཆོད་ཡོན་རྒྱ་མཚོར་བསྐྱིལ་བ་གོར་མ་ཆག །ཨེ་མ་དད་པའི་ཐལ་མོ་སུ་མི་སྦྱོར། །འདི་ནའང་གང་གི་ཐུགས་རྗེའི་གྲིབ་བསིལ་གྱིས། །བྲོ་འཚལ་མི་གདུང་དགེ་བློ་མ་དོར་ཙམ། །ཞེས་ཞུ་ཡིག་འདེགས་རྟེན་ཙམ་ལ་རྒྱ་ཞུས་ཕེབས་འཕྲལ་ཕྱག་ལྡེ་གསོལ་འཕྱིང་དང་བཅས་འབུལ་ལུགས་ཞུས་པ་རྣམ་མཁྱེན་གྱི་དབྱིངས་སུ་བཞུགས་པ་ཞུ་ཞུ་ལགས། །འདི་ནི་ས་སྐྱ་པ་ངག་དབང་ཀུན་བསོད་ཀྱིས་གླང་ལོ་མང་མཁར་ཚ་ཆུར་ཕྱིན་དུས་ས་སྐྱ་ནས་མཁན་ཆེན་བསམ་གཏན་རྒྱ་མཚོས་ཞུ་ཡིག་ཕུལ་བའི་ཞལ་བཤུས་སྙན་ངག་ངོ་མཚར་ཅན་ཡིན་པ་བཀྲ་ཤིས།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།